Colgate เริ่มแรกไม่ได้ขายยาสีฟัน
“ตอนนี้คุณใช่ยาสีฟันยี่ห้ออะไรคะ ?” ทุกคนคงเคยได้ยิน คำถามแบบนี้จากโฆษณาและก็จะนึกออกทันทีว่า ยี่ห้ออะไร วันนี้เราจะมารู้จักกับบริษัทเจ้าของยาสีฟัน คอลเกต (Colgate)  ที่ไม่ได้ผลิตยาสีฟันตั้งแต่แรก และตอนนี้คอลเกตก็ไม่ได้ขายเพียงแค่ยาสีฟันอย่างเดียว..
22 ธ.ค. 2560

Colgate เริ่มแรกไม่ได้ขายยาสีฟัน / โดย ลงทุนแมน
“ตอนนี้คุณใช้ยาสีฟันยี่ห้ออะไรคะ ?”
ทุกคนคงเคยได้ยิน คำถามแบบนี้จากโฆษณาและก็จะนึกออกทันทีว่า ยี่ห้ออะไร
วันนี้เราจะมารู้จักกับบริษัทเจ้าของยาสีฟัน คอลเกต (Colgate)
ที่ไม่ได้ผลิตยาสีฟันตั้งแต่แรก
และตอนนี้คอลเกตก็ไม่ได้ขายเพียงแค่ยาสีฟันอย่างเดียว..
แล้วคอลเกตเริ่มต้นมาจากอะไร?
บริษัทผู้เป็นเจ้าของ ยี่ห้อยาสีฟัน คอลเกต เดิมทีบริษัทเริ่มจากการเป็นโรงงานสบู่และเทียนไข ที่ประเทศสหรัฐอเมริกา ผู้ก่อตั้งคือ นายวิลเลียม คอลเกต ใช้ชื่อบริษัทว่า “วิลเลียม คอลเกต แอนด์คัมปานี” (William Colgate & Company)
หลังจากนายวิลเลียม คอลเกตเสียชีวิต และลูกชายของเขา นาย ซามูเอล คอลเกต ได้เข้ามาบริหารต่อก็ได้เปลี่ยนชื่อบริษัทเป็น “คอลเกตแอนด์คัมปานี” (Colgate & Company) และได้มีการจำหน่ายยาสีฟันขึ้นแบบบรรจุหลอดเป็นครั้งแรก ในปี พ.ศ. 2451
จุดเปลี่ยนสำคัญของคอลเกต
จนกระทั่งได้มีการรวมตัวกับบริษัท Palmolive-Peet ของ บี.เจ. จอห์นสัน ซึ่งเป็นบริษัทผลิตสบู่ ถือเป็นจุดเปลี่ยนที่ทำให้ได้มีการออกจำหน่ายสินค้าทั่วโลก และมีแบรนด์ในการดูแลเพิ่มขึ้น เช่น Protex ภายใต้ชื่อบริษัทใหม่ คือ “คอลเกต-ปาล์มโอลีฟ”
คอลเกตได้เข้ามาทำธุรกิจในประเทศไทยในปี พ.ศ. 2501 หรือเมื่อ 59 ปีที่แล้ว ภายใต้ชื่อบริษัท คอลเกต-ปาล์มโอลีฟ (ประเทศไทย) จำกัด และนอกจากจะเป็นเจ้าของแบรนด์ คอลเกต แล้วยังมีสินค้าที่เป็นที่รู้จักกันดีอย่าง สบู่ปาล์มโอลีฟ (Palmolive) โพรเทคส์ (Protex) และแป้งเด็กแคร์ (Care) อีกด้วย
ตลาดยาสีฟันในประเทศไทยในปัจจุบัน Colgate เป็นผู้นำตลาดที่มีส่วนแบ่งสูงที่สุด มากกว่า 40%
จากการทำการตลาดที่ตอบโจทย์ผู้บริโภค และออกผลิตภัณฑ์ที่หลากหลาย มีส่วนผสมของธรรมชาติ เพื่อตอบสนองความต้องการของลูกค้าในปัจจุบันที่หันมาให้ความสำคัญกับส่วนผสมจากธรรมชาติมากขึ้น
รายได้ของ Colgate เฉพาะในประเทศไทย
ปี 2557 รายได้รวม 18,508 ล้านบาท กำไร 1,989 ล้านบาท
ปี 2558 รายได้รวม 19,410 ล้านบาท กำไร 2,457 ล้านบาท
ปี 2559 รายได้รวม 19,722 ล้านบาท กำไร 2,269 ล้านบาท
ซึ่งรายได้ในประเทศไทยจะคิดเป็น 1 ใน 25 ของรายได้ทั้งหมดทั่วโลก
รายได้ของบริษัท คอลเกต-ปาล์มโอลีฟ ทั่วโลก
ปี 2557 รายได้รวม 565,099 ล้านบาท กำไร 71,303 ล้านบาท
ปี 2558 รายได้รวม 524,443 ล้านบาท กำไร 45,268 ล้านบาท
ปี 2559 รายได้รวม 497,001 ล้านบาท กำไร 79,840 ล้านบาท
ปัจจุบัน Colgate มีมูลค่าตลาด อยู่ที่ 2 ล้านล้านบาท และมีค่า P/E อยู่ถึง 28.69 เท่า
P/E ของบริษัท Colgate ไม่ถือว่าถูกเลย เพราะอะไร?
อาจเป็นเพราะว่าสินค้านี้เป็นสินค้าในชีวิตประจำวัน ที่หมดแล้วต้องซื้อซ้ำ และเป็นยี่ห้อที่คุ้นเคยกันดี ไม่ต้องคอยลุ้น นักลงทุนจึงยอมจ่ายเงินซื้อหุ้นในราคาที่สูงกว่าปกติ
เพราะเป็นไปไม่ได้เลยสำหรับมนุษย์สมัยนี้จะออกจากบ้านโดยที่ไม่แปรงฟัน
และ 4 ใน 10 คน จะใช้ยาสีฟันคอลเกต..
--------------------------------------------
<ad> นอกจากยาสีฟัน อีกสินค้าหนึ่งที่คนสมัยนี้ใช้ทุกวัน คือ แว่นตา ถ้าสายตาเรามีปัญหา เชิญมาเช็คสายตาที่ร้าน opticana สีลม ร้านนี้เน้นสินค้าที่มีคุณภาพสูง ให้บริการด้วยบุคลากรที่มีความชำนาญในทุกขั้นตอน 
--------------------------------------------
Reference
-
-